KLASA: UP/I-034-02/24-01/99

URBROJ: 711-02-02/02-2025-7

Zagreb, 29. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članica Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Maje Grbe-Bujević, OIB: ……………., zastupnice u Hrvatskom saboru do 16. svibnja 2024. i ravnateljice Hrvatskog zavoda za hitnu medicinu,** na 70. sjednici održanoj 29. siječnja 2025., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana po prestanku obnašanja dužnosti, obveznica Maja Grba-Bujević, zastupnica u Hrvatskom saboru do 16. svibnja 2024. i ravnateljica Hrvatskog zavoda za hitnu medicinu, počinila je povredu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici Maji Grbi-Bujević izriče se opomena.**

Obrazloženje

Povjerenstvo je utvrdilo da obveznica Maja Grba-Bujević, zastupnica u Hrvatskom saboru do 16. svibnja 2024. i ravnateljica Hrvatskog zavoda za hitnu medicinu, nije u roku od 30 dana po prestanku obnašanja dužnosti podnijela imovinsku karticu Povjerenstvu slijedom čega je protiv navedene obveznice otvoren predmet KLASA: UP/I-034-02/24-01/99 zbog moguće povrede odredbi ZSSI-a o podnošenju imovinske kartice.

U tijeku postupka izvršen je uvid u službenu bilješku od 24. rujna 2024., Registar obveznika, Registar imovinskih kartica te očitovanje obveznice od 2. prosinca 2024.

Povjerenstvo je odlukom od 21. studenoga 2024. u odnosu na obveznicu Maju Grbu-Bujević, zastupnicu u Hrvatskom saboru do 16. svibnja 2024. i ravnateljicu Hrvatskog zavoda za hitnu medicinu, utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojim je propisano da su obveznici dužni podnijeti imovinsku karticu Povjerenstvu u roku od 30 dana od dana prestanka obnašanja dužnosti.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 21. studenoga 2024. KLASA: UP/I-034-02/24-01/99, URBROJ: 711-02-02/02-2024-4, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na obavijest očitovala dopisom koji je u Povjerenstvu zaprimljen 6. prosinca 2024., a u kojem je navela da je do propusta nepodnošenja imovinske kartice za prestanak obnašanja dužnosti došlo omaškom jer je obveznica podnijela godišnju imovinsku karticu u 2024. godini te nije bila svjesna obveze podnošenja imovinske kartice povodom prestanka obnašanja dužnosti budući da je po prvi puta imala obvezu podnošenja imovinske kartice povodom prestanka obnašanja dužnosti. Obveznica u očitovanju dalje navodi da je 7. listopada 2024. poslala ispunjenu i potpisanu imovinsku karticu povodom prestanka obnašanja dužnosti uz molbu da se postupak protiv obveznice ipak ne pokrene sukladno članku 42. ZSSI-a jer je povreda ispravljena i prije samog pokretanja postupka.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona. Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Maja Grba-Bujević od 30. srpnja 2020. do 16. svibnja 2024. obnašala dužnost zastupnika u Hrvatskom saboru, a da od 25. prosinca 2021. obnaša dužnost ravnateljice Hrvatskog zavoda za hitnu medicinu u aktualnom mandatu. Slijedom navedenog Maja Grba-Bujević je u obvezi postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da obveznica nije podnijela Povjerenstvu imovinsku karticu u roku od 30 dana po prestanku obnašanja dužnosti zastupnice u Hrvatskom saboru, ali i da je navedenu imovinsku karticu podnijela naknadno, dana 7. listopada 2024. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Maja Grba-Bujević, zastupnica u Hrvatskom saboru do 16. svibnja 2024. i ravnateljica Hrvatskog zavoda za hitnu medicinu, propustila podnijeti imovinsku karticu Povjerenstvu u roku od 30 dana po prestanku obnašanja dužnosti zastupnice u Hrvatskom saboru, a kojim propustom je povrijedila odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se ne radi o obveznici koja po prvi put podnosi imovinsku karticu, da je uredno podnosila imovinske kartice do prestanka obnašanja dužnosti, kao i da se radi o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, a imajući u vidu da je obveznica imovinsku karticu povodom prestanka obnašanja dužnosti ipak podnijela naknadno, dana 7. listopada 2024., Povjerenstvo je utvrdilo primjerenim obveznici za povredu odredbe članka 10. stavka 2. ZSSI-a izreći sankciju opomene.

Sukladno svemu navedenom, Povjerenstvo je donijelo odluku kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Maja Grba-Bujević, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana